Meddelelse om indledning af en interimsundersøgelse af antidumping- og udligningsforanstaltningerne vedrørende importen af opdrættede atlanterhavslaks med oprindelse i Norge

(2002/C 53/06)

Kommissionen har på eget initiativ besluttet at indlede en interimsundersøgelse i henhold til artikel 11, stk. 3, i Rådets forordning (EF) nr. 384/96(1), senest ændret ved forordning (EF) nr. 2238/2000(2) (i det følgende benævnt "antidumpingforordningen"), og artikel 19, stk. 1, i Rådets forordning (EF) nr. 2026/97(3) (i det følgende benævnt "antisubsidieforordningen").

1. Vare

Den af undersøgelsen omfattede vare er opdrættede atlanterhavslaks med oprindelse i Norge (i det følgende benævnt "den pågældende vare"), der i øjeblikket tariferes under KN-kode ex 0302 12 00, ex 0303 22 00, ex 0304 10 13 og ex 0304 20 13. Disse koder angives kun til orientering.

2. Gældende foranstaltninger og retlig baggrund

I øjeblikket gælder følgende foranstaltninger:

- endelig antidumping- og udligningstold indført ved Rådets forordning (EF) nr. 772/1999(4), senest ændret ved forordning (EF) nr. 322/2002(5), som efter en fornyet undersøgelse ophævede og erstattede den antidumping- og udligningstold, der tidligere var indført ved Rådets forordning (EF) nr. 1890/97(6) og (EF) nr. 1891/97(7)

- tilsagn fra et stort antal eksportører og producenter i Norge om bl.a. at overholde visse mindsteimportpriser, godtaget ved Kommissionens afgørelse 97/634/EF(8), senest ændret ved afgørelse 2002/157/EF(9).

Parallelt med ovennævnte antidumping- og udligningstold blev der indgået en aftale mellem Kommissionen og den norske regering ("lakseaftalen mellem EU og Norge"), der fastlægger støtteforanstaltninger, som skal forvaltes inden for rammerne af regelmæssige kontakter mellem aftalens parter.

3. Årsagerne til den fornyede undersøgelse

På grundlag af oplysninger, som Kommissionen har modtaget i forbindelse med lakseaftalen mellem EU og Norge og fra forskellige andre kilder, finder den, at der er tilstrækkelig grund til at indlede en interimsundersøgelse af de gældende foranstaltninger. Det fremgår af de nævnte oplysninger, at de gældende foranstaltninger muligvis ikke længere har den ønskede virkning, da de forhold, der lå til grund for foranstaltningerne, er ændret.

I betragtning af forstyrrelserne på fællesskabsmarkedet synes foranstaltningernes form (herunder tilsagnene) ikke længere at være hensigtsmæssig for at afhjælpe de skadelige virkninger af dumping og subsidiering.

De oplysninger, som de norske myndigheder har givet om den normale værdi, samt de foreliggende oplysninger om eksportpriserne til Fællesskabet tyder desuden på, at dumpingmargenerne kan være ændret betydeligt.

De gældende foranstaltningers størrelse og form (og især tilsagnene) støttes af visse aspekter i forbindelse med subsidiering. I betragtning af oplysningerne fra de norske myndigheder om ændringer af eksportafgifterne, der er relevante for denne vurdering, og i betragtning af, at visse oplysninger fra producenter i Fællesskabet tyder på, at nogle udlignede subsidieordninger kan være bortfaldet, og at andre udligningsberettigede programmer kan være indført, findes det hensigtsmæssigt at foretage sideløbende fornyede undersøgelser af udligningsforanstaltningernes form og niveau.

For så vidt angår spørgsmålet om skade synes de foreliggende oplysninger at tyde på, at EF-erhvervsgrenens nuværende ikke-skadevoldende målpris - trods dens faldende produktionsomkostninger - er højere end videresalgspriserne på de fra Norge importerede varer, hvis omfang er betydelig. Samtidig synes der at have været betydelige ændringer i definitionen af EF-erhvervsgrenen, ikke mindst med hensyn til visse fællesskabsproducenters forbindelser til norske eksportører, producenter og eksporterende producenter. Dette kan have betydning for status for producenter, der støtter foranstaltningerne. Det anses derfor for nødvendigt at foretage en fornyet undersøgelse af konklusionerne om skade i forbindelse med antidumping- og udligningsforanstaltningerne.

4. Procedure

4.1. Procedure for en fornyet undersøgelse af dumping, subsidiering og skade

Kommissionen har efter høring af det rådgivende udvalg fastslået, at der foreligger tilstrækkelige beviser til at berettige, at der indledes en interimsundersøgelse, og den indleder en fornyet undersøgelse i henhold til artikel 11, stk. 3, i antidumpingforordningen og artikel 19, stk. 1, i antisubsidieforordningen. Den fornyede undersøgelse omfatter antidumping- og udligningsforanstaltningernes form og niveau.

a) Udtagning af stikprøver med henblik på undersøgelsen af dumping og subsidiering

I betragtning af det åbenbare antal parter, der er involveret i denne procedure, kan Kommissionen anvende stikprøver, jf. artikel 17 i antidumpingforordningen og artikel 27 i antisubsidieforordningen.

i) Udtagning af stikprøver af eksportører, producenter og eksporterende producenter

For at gøre det muligt for Kommissionen at afgøre, om det er nødvendigt at udtage stikprøver og i bekræftende fald at udtage disse, anmodes alle eksportører, producenter og eksporterende producenter eller deres repræsentanter om at give sig til kende over for Kommissionen og afgive følgende oplysninger om deres selskab eller selskaber inden for den frist, der er fastsat i punkt 5, litra b), nr. i), i denne meddelelse:

- navn, adresse, e-postadresse, telefon-, telefax- og/eller telexnummer samt kontaktperson

- omsætningen i lokal valuta og den mængde (i kg) af den pågældende vare, der solgtes med henblik på eksport til Fællesskabet i perioden fra 1. juli 2001 til 31. december 2001

- hvorvidt selskabet påtænker at stille krav om fastsættelse af en individuel margen

- omsætningen i lokal valuta og den mængde (i kg) af den pågældende vare, der solgtes på hjemmemarkedet i perioden fra 1. juli 2001 til 31. december 2001

- navne på alle forretningsmæssigt forbundne selskaber(10), som er involveret i produktionen, indkøbet, forarbejdningen og/eller salget (på eksport- og/eller hjemmemarkedet) af den pågældende vare, samt disse selskabers nøjagtige aktiviteter

- alle andre relevante oplysninger, der vil hjælpe Kommissionen ved udvælgelsen af stikprøven

- en angivelse af, hvorvidt selskabet eller selskaberne indvilger i at indgå i stikprøven, hvilket indebærer besvarelse af et spørgeskema samt accept af besøg med henblik på kontrol af besvarelsen.

For at indhente de oplysninger, som den anser for nødvendige for at udvælge stikprøven af eksportører, producenter og eksporterende producenter, vil Kommissionen desuden kontakte myndighederne i eksportlandet og alle kendte sammenslutninger af eksportører, producenter og eksporterende producenter.

ii) Udtagning af stikprøver af importører

For at gøre det muligt for Kommissionen at afgøre, om det er nødvendigt at udtage stikprøver og i bekræftende fald at udtage disse, anmodes alle importører eller deres repræsentanter om at give sig til kende over for Kommissionen og afgive følgende oplysninger om deres selskab eller selskaber inden for den frist, der er fastsat i punkt 5, litra b), nr. i), i denne meddelelse:

- navn, adresse, e-postadresse, telefon-, telefax- og/eller telexnummer samt kontaktperson

- selskabets samlede omsætning i EUR i perioden 1. juli 2001 til 31. december 2001

- det samlede antal ansatte

- selskabets nøjagtige aktiviteter med hensyn til den pågældende vare

- mængden i kg og værdien i EUR af importen til og videresalget i Fællesskabet af den pågældende vare med oprindelse i Norge i perioden 1. juli 2001 til 31. december 2001

- navne på alle forretningsmæssigt forbundne selskaber(11), som er involveret i produktionen, indkøbet, forarbejdningen og/eller salget af den pågældende vare, samt disse selskabers nøjagtige aktiviteter

- alle andre relevante oplysninger, der vil hjælpe Kommissionen ved udvælgelsen af stikprøven

- en angivelse af hvorvidt selskabet eller selskaberne indvilger i at indgå i stikprøven, hvilket indebærer besvarelse af et spørgeskema samt accept af besøg med henblik på kontrol af besvarelsen.

For at indhente de oplysninger, som den anser for nødvendige for at udvælge stikprøven af importører, vil Kommissionen desuden kontakte alle kendte sammenslutninger af importører.

iii) Stikprøver af producenter i Fællesskabet

Stikprøven vil blive udvalgt på grundlag af den største repræsentative mængde af EF-erhvervsgrenens produktion og salg, der med rimelighed kan undersøges i den tid, der er til rådighed.

For at gøre det muligt for Kommissionen at udtage en stikprøve anmodes alle producenter i Fællesskabet om at afgive følgende oplysninger om deres selskab eller selskaber inden for den frist, der er fastsat i denne meddelelses punkt 5, litra b), nr. i):

- navn, adresse, e-postadresse, telefon-, telefax- og/eller telexnummer samt kontaktperson

- selskabets samlede omsætning i EUR i perioden 1. juli 2001 til 31. december 2001

- selskabets nøjagtige aktiviteter med hensyn til produktionen af den pågældende vare

- værdien i EUR af salget af den pågældende vare på fællesskabsmarkedet i perioden 1. juli 2001 til 31. december 2001

- mængden i kg af salget af den pågældende vare på fællesskabsmarkedet i perioden 1. juli 2001 til 31. december 2001

- mængden i kg af produktionen af den pågældende vare i perioden 1. juli 2001 til 31. december 2001

- navne på alle forretningsmæssigt forbundne selskaber(12), som er involveret i produktionen og/eller salget af den pågældende vare, samt disse selskabers nøjagtige aktiviteter

- alle andre relevante oplysninger, der vil hjælpe Kommissionen ved udvælgelsen af stikprøven

- en angivelse af hvorvidt selskabet eller selskaberne indvilger i at indgå i stikprøven, hvilket indebærer besvarelse af et spørgeskema samt accept af besøg med henblik på kontrol af besvarelsen.

For at indhente de oplysninger, som den anser for nødvendige for at udvælge stikprøven af producenter i Fællesskabet, vil Kommissionen desuden kontakte alle kendte sammenslutninger af producenter i Fællesskabet.

iv) Endelig udvælgelse af stikprøverne

Alle interesserede parter, der ønsker at afgive relevante oplysninger vedrørende udvælgelsen af stikprøven, skal gøre dette inden for den frist, der er fastsat i denne meddelelses punkt 5, litra b), nr. i).

Kommissionen agter at foretage den endelige udvælgelse af stikprøverne, når den har konsulteret de berørte parter, der har givet udtryk for vilje til at indgå i stikprøverne.

Selskaber, som indgår i stikprøverne, skal besvare et spørgeskema inden for den frist, der er fastsat i punkt 5, litra b), nr. ii), i denne meddelelse, og skal samarbejde i forbindelse med undersøgelsen.

Hvis der ikke udvises tilstrækkelig samarbejdsvilje, vil Kommissionen basere sine undersøgelsesresultater på de foreliggende faktiske oplysninger, jf. artikel 17, stk. 4, og artikel 18 i antidumpingforordningen og artikel 27, stk. 4, og artikel 28 i antisubsidieforordningen.

b) Spørgeskemaer

For at indhente de oplysninger, som den anser for nødvendige i forbindelse med sin undersøgelse, kan Kommissionen sende spørgeskemaer til erhvervsgrenen i Fællesskabet og til alle producentsammenslutninger i Fællesskabet; til de eksportører, producenter og eksporterende producenter i Norge, som indgår i stikprøven; til alle sammenslutninger af eksportører, producenter og eksporterende producenter; til importørerne; til alle sammenslutninger af importører, som samarbejdede i forbindelse med den undersøgelse, der førte til de foranstaltninger, som er genstand for denne fornyede undersøgelse; samt til myndighederne i det pågældende eksportland.

Under alle omstændigheder bør alle parter straks kontakte Kommissionen pr. telefax for at finde ud af, om de er anført i anmodningen, og om nødvendigt anmode om et spørgeskema inden for den frist, der er fastsat i punkt 5, litra a), nr. i), da fristerne i denne meddelelses punkt 5, litra a), nr. ii), gælder for alle interesserede parter.

c) Indsamling af oplysninger og afholdelse af høringer

Alle interesserede parter opfordres til at give udtryk for deres mening skriftligt, afgive andre oplysninger end besvarelser af spørgeskemaerne og fremlægge dokumentation herfor. Disse oplysninger og dokumentation herfor skal være Kommissionen i hænde inden for den frist, der er fastsat i denne meddelelses punkt 5, litra a), nr. ii).

Kommissionen kan desuden høre interesserede parter mundtligt, hvis de fremsætter anmodning herom og påviser, at der er særlige årsager til, at de bør høres. En sådan anmodning skal fremsættes inden for den frist, der er fastsat i denne meddelelses punkt 5, litra a), nr. iii).

4.2. Procedure for vurderingen af Fællesskabets interesser

I overensstemmelse med artikel 21 i antidumpingforordningen og artikel 31 i antisubsidieforordningen og således, at der kan træffes en afgørelse med hensyn til Fællesskabets interesser, kan EF-erhvervsgrenen, importørerne, deres repræsentative sammenslutninger og repræsentative brugere give sig til kende, indgive oplysninger til Kommissionen og anmode om at blive hørt inden for den generelle frist, der er fastsat i denne meddelelses punkt 5, litra a) nr. ii), og 5, litra a), nr. iii), forudsat at de påviser, at der er en objektiv forbindelse mellem deres aktiviteter og den pågældende vare. Det skal bemærkes, at der kun vil blive taget hensyn til oplysninger, der indgives i henhold til disse artikler, hvis de på indgivelsestidspunktet støttes med faktuelle oplysninger.

5. Frister

a) Generelle frister

i) For anmodning om et spørgeskema

Alle interesserede parter, der ikke samarbejdede i forbindelse med den undersøgelse, som førte til de foranstaltninger, der er genstand for denne fornyede undersøgelse, bør anmode om et spørgeskema så hurtigt som muligt og senest 15 dage efter offentliggørelsen af denne meddelelse i De Europæiske Fællesskabers Tidende.

ii) For parter til at give sig til kende og indsende besvarelser af spørgeskemaer og alle andre oplysninger

Medmindre andet er angivet, skal alle interesserede parter give sig til kende over for Kommissionen, fremsætte deres synspunkter og afgive besvarelser af spørgeskemaer eller alle andre oplysninger senest 40 dage fra datoen for offentliggørelsen af denne meddelelse i De Europæiske Fællesskabers Tidende, hvis der skal tages hensyn til deres bemærkninger i forbindelse med undersøgelsen. Opmærksomheden henledes på, at udøvelsen af de fleste proceduremæssige rettigheder i antidumping- og antisubsidieforordningen afhænger af, at den berørte part giver sig til kende inden for den nævnte frist.

Selskaber, der er udvalgt til at indgå i en stikprøve, skal indgive besvarelser af spørgeskemaer inden for den frist, der er fastsat i denne meddelelses punkt 5, litra b), nr. ii).

iii) Høringer

Interesserede parter kan også anmode om at blive hørt af Kommissionen inden for samme frist på 40 dage.

b) Specifik frist vedrørende udtagning af stikprøver

i) Alle oplysninger, som er relevante i forbindelse med udvælgelsen af stikprøverne, skal være Kommissionen i hænde senest 15 dage efter offentliggørelsen af denne meddelelse i De Europæiske Fællesskabers Tidende, da Kommissionen påtænker at konsultere berørte parter, som har givet udtryk for vilje til at indgå i en stikprøve, om den endelige udvælgelse af denne inden for 21 dage fra offentliggørelsen af denne meddelelse i De Europæiske Fællesskabers Tidende.

ii) Besvarelserne af spørgeskemaerne fra parter, der indgår i stikprøven, skal være Kommissionen i hænde senest 37 dage efter meddelelsen om, at de indgår i stikprøven

6. Skriftlige bemærkninger, besvarelser af spørgeskemaer og korrespondance

Alle bemærkninger og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den interesserede parts navn, adresse, e-postadresse, telefon-, telefax- og/eller telexnummer.

Kommissionens postadresse: Europa-Kommissionen Generaldirektoratet for Handel

Direktorat B og C

TERV 0/13

B - 1049 Bruxelles/Brussel Fax (32-2) 295 65 05 Telex: COMEU B 21877.

7. Manglende samarbejdsvilje

I tilfælde, hvor en af de interesserede parter nægter at give adgang til de nødvendige oplysninger eller på anden måde undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes afgørelser, positive eller negative, på grundlag af de foreliggende faktiske oplysninger, jf. artikel 18 i antidumpingforordningen og artikel 28 i antisubsidieforordningen.

Hvis det konstateres, at en interesseret part har afgivet forkerte eller misvisende oplysninger, vil der blive set bort fra disse oplysninger, og de foreliggende faktiske oplysninger kan benyttes.

(1) EFT L 56 af 6.3.1996, s. 1.

(2) EFT L 257 af 11.10.2000, s. 2.

(3) EFT L 288 af 21.10.1997, s. 1.

(4) EFT L 101 af 16.4.1999, s. 1.

(5) EFT L 51 af 22.2.2002, s. 1.

(6) EFT L 267 af 30.9.1997, s. 1.

(7) EFT L 267 af 30.9.1997, s. 19.

(8) EFT L 267 af 30.9.1997, s. 81.

(9) EFT L 51 af 22.2.2002, s. 32.

(10) Udtrykket forretningsmæssigt forbundne selskaber er defineret i artikel 143, stk. 1, i Kommissionens forordning (EØF) nr. 2454/93 om gennemførelsesbestemmelser for EF's toldkodeks (EFT L 253 af 11.10.1993, s. 1).

(11) Udtrykket forretningsmæssigt forbundne selskaber er defineret i artikel 143, stk. 1, i Kommissionens forordning (EØF) nr. 2454/93 om gennemførelsesbestemmelser for EF's toldkodeks (EFT L 253 af 11.10.1993, s. 1).

(12) Udtrykket forretningsmæssigt forbundne selskaber er defineret i artikel 143, stk. 1, i Kommissionens forordning (EØF) nr. 2454/93 om gennemførelsesbestemmelser for EF's toldkodeks (EFT L 253 af 11.10.1993, s. 1).